
Text rozhodnutia
Súd: Krajský súd Trnava Spisová značka: 11Co/468/2015 Identifikačné číslo súdneho spisu: 2214213101 Dátum vydania rozhodnutia: 28. 09. 2016 Meno a priezvisko sudcu, VSÚ: JUDr. Silvia Hýbelová ECLI: ECLI:SK:KSTT:2016:2214213101.1 ROZSUDOK V MENE SLOVENSKEJ REPUBLIKY Krajský súd v Trnave v senáte zloženom z predsedníčky senátu JUDr. Silvie Hýbelovej a sudcov Mgr. Fedora Benku a Mgr. Renáty Gavalcovej, v právnej veci žalobcu: Home Credit Slovakia a.s., Teplická 7434/147, Piešťany, IČO: 36 234 176, zastúpeného splnomocnencom Advokátska kancelária Korytár s.r.o., Sladovnícka 13, Trnava, IČO: 47 243 279, proti žalovanému: G. P., nar. XX.XX.XXXX, bytom G., U. č. XXXX, o zaplatenie 2.096,20 eur s príslušenstvom, o odvolaní žalobcu proti rozsudku Okresného súdu Dunajská Streda zo dňa 25. novembra 2014, č.k. 5C/413/2014-44, takto r o z h o d o l : I. Odvolací súd napadnutý rozsudok súdu prvej inštancie p o t v r d z u j e. II. Žalovaný má nárok na náhradu trov odvolacieho konania v plnom rozsahu. o d ô v o d n e n i e : 1. Súd prvej inštancie rozsudkom napadnutým odvolaním zamietol žalobu žalobcu, ktorou sa domáhal na žalovanom zaplatenia pohľadávky 2.096,20 eur a trov konania, určil, že zmluvné podmienky dojednané vo všeobecných zmluvných podmienkach spoločnosti Home Credit Slovakia a.s., v Hlave 6 § 7 a § 9 sú neprijateľné zmluvné podmienky. Žalovanému nepriznal náhradu trov konania. Z odôvodnenia rozsudku vyplynulo, že žalobca sa domáhal na žalovanom zaplatenia pohľadávky 2.096,20 eur, ktorá vznikla z úverovej zmluvy, ktorú uzavrel žalobca so žalovaným dňa 12.07.2002, pod číslom 5206043164, predmetom ktorej bolo poskytnutie revolvingového úveru s úverovým rámcom vo výške 1.493,73 eur, ktorý bol žalovaný oprávnený čerpať na základe úverovej karty. Žalobca bližšie špecifikoval výšku uplatnenej pohľadávky tak, že žalovanému bol poskytnutý úverový rámec v prvom prípade 995,82 eur, dňom 11.05.2005 požiadal o zvýšenie úverového rámca, ktoré mu bolo poskytnuté vo výške 497,91 eur, takže celkom bola výška úverového rámca poskytnutého vo výške 1.493,73 eur s mesačnou splátkou 59,75 eur. Výšku uplatnenej istiny špecifikoval ako časť nezaplatených splátok čo do istiny 1.207,88 eur, úrok z poskytnutej istiny vo výške 839,11 eur, zmluvnú pokutu podľa Hlavy 9 § 2 úverových podmienok vo výške 20,32 eur, úrok z omeškania 4,79 eur. Ďalšia časť predstavuje dlžné poistné 15,16 eur, poplatok za výpis z účtu 8,94 eur a úrok 26,28% ročne z dlžnej istiny vo výške 1.207,88 eur dohodnutý v Sadzobníku poplatkov a odmien, ktorý tvoril neoddeliteľnú časť metodickej príručky a to od 18.06.2014 do zaplatenia. Z pripojenej úverovej zmluvy vyplynulo, že absentuje jej splátkový kalendár. Rovnako nie sú dojednané zmluvné úroky. Je odkaz v § 9 úverových podmienok o spôsobe výpočtu úrokov z poskytnutého úveru vo výške aktuálnej mesačnej úrokovej sadzby v okamihu splátky úveru, v ktorej je obsiahnutá platba úroku. Podľa pohybu na účte žalovaného zaplatil tento za poskytnutý úverový rámec 6.671,82 eur. Z uvedených dôkazov vyplynulo, že pred vstupom Slovenskej republiky do Európskej únie, účastníci uzavreli úverovú zmluvu. Teda ešte pred prijatím právnej úpravy, ktorá zaviedla inštitút neprijateľnej zmluvnej podmienky novelou Občianskeho zákonníka vykonanou zákonom č. 150/2004 Z.z.. Bez ohľadu na pozitívne právne vymedzenie neprijateľnej zmluvnej podmienky súd i v takomto prípade, kedy sa posudzujú skutkové okolnosti, ku ktorým došlo pred vstupom do EÚ za účelom približovania sa práva s právom Európskej únie je povinnosťou vykladať hmotné právo účinné v čase vzniku zmluvy eurokonformne. Súd tu poukázal na článok 3 bod 1, 2 Smernice Rady č. 93/13/EHS z 05.04.1993 o nekalých podmienkach v spotrebiteľských zmluvách. Podmienka sa nepovažuje za individuálne dohodnutú, ak bola navrhnutá vopred a spotrebiteľ preto nebol schopný ovplyvniť podstatu podmienky najmä v súvislosti s predbežnou formulovanou štandardnou zmluvou. Právne súd prvej inštancie vec ďalej posúdil podľa ustanovenia § 53 ods. 1 O.z., § 153 O.s.p.. Pokiaľ ide o zmluvný úrok dojednanie o zmluvnom úroku bolo vo všeobecných zmluvných podmienkach spoločnosti Home Credit Slovakia a.s., súd toto považoval v zmysle § 37 ods. 1 pre klienta nezrozumiteľné, keďže neurčuje percentuálnu ani inú pevnú čiastku, umožňuje žalobcovi tento úrok priebežne meniť bez súhlasu klienta. Vzhľadom na to, že súd posúdil právny vzťah medzi zmluvnými stranami ako spotrebiteľskú zmluvu náležitosti spotrebiteľskej zmluvy v čase jej uzavretia v roku 2003 upravoval zákon č. 258/2001 Z.z. kde v § 4 stanovoval náležitosti zmluvy o spotrebiteľskom úvere, medzi inými aj ročnú úrokovú sadzbu. Vzhľadom na uvedené skutočnosti súčasne súd vyslovil dojednanie o úrokoch z úveru za neprijateľnú podmienku, pre ktorú je táto neplatná. Žalovanému bol poskytnutý úver v celkovej výške ktorú uviedol právny zástupca žalobcu vo svojom písomnom vyjadrení 1.493,73 eur, keď podľa rozpisu úhrad mal zaplatiť na úhradu dlhu 6.671,82 eur, čím niekoľkonásobne preplatil poskytnutý úver, ktorý v dôsledku neplatného dojednania úrokov z úveru bol bezúročný. Preto súd návrh zamietol a určil zmluvné podmienky dojednané vo všeobecných zmluvných podmienkach spoločnosti Home Credit Slovakia v Hlave 6 § 7 a § 9 za neprijateľné. O práve na náhradu trov konania rozhodol podľa ustanovenia § 142 ods. 1 O.s.p., keď úspešnému žalovanému náhradu trov konania nepriznal, nakoľko túto si neuplatnil. 2. Proti tomuto rozsudku súdu prvej inštancie v zákonom určenej lehote podal odvolanie žalobca. Uviedol, že revolvingový úver je možné špecifikovať ako dlhodobý, opakovaný a obnoviteľný úver. Žalobca ani žalovaný nemôžu vedieť ani nevedia pri uzatváraní zmluvy určiť, kedy a koľko z úveru bude čerpané, nie je možné presne stanoviť výšku poskytnutého úveru, nakoľko pri takomto type úveru sa zásadne definuje len výška úverového rámca, ktorá bola pôvodne dohodnutá na 995,82 eur a následne navýšená o sumu 497,91 eur s čím žalobca vyslovil súhlas. Vzhľadom na charakter revolvingového úveru nie je potrebné v zmluve uvádzať počet splátok, ktorý nie je možné vopred dohodnúť. Rovnako tak výšku RPMN nie je možné pri revolvingovom úvere určiť, nakoľko sa úver čerpá a následne dopĺňa, z ktorého dôvodu sa tak menia údaje relevantné pre výpočet RPMN. Žalobca má za to, že ním požadované poplatky boli so žalovaným platne dohodnuté v písomnej forme, nakoľko boli uvedené v ÚP v spojení so sadzobníkom poplatkov a odmien, ktoré sú neoddeliteľnou súčasťou úverovej zmluvy. V súlade so zmluvou žalovaný svojím podpisom potvrdil, že je s ÚP ako aj sadzobníkom poplatkov a odmien oboznámený, že sú žalovanému ich ustanovenia zrozumiteľné, považuje ich za dostatočne určité a prejavuje súhlas byť úverovou zmluvou, úverovými podmienkami a sadzobníkom poplatkov a odmien viazaný. Výber poplatkov za poskytované služby je štandardom pri poskytovaní pôžičiek úverov, poplatky a úroky sa pri poskytovaní jednotlivých produktov líšia, preto sú uvedené v osobitných sadzobníkoch, ktoré tvoria neoddeliteľnú súčasť úverových zmlúv. Dojednané poplatky a úroky nie sú v rozpore s dobrými mravmi. Žalobca nezneužil tieseň, neskúsenosť, dôverčivosť, ľahkomyseľnosť, rozumovú vyspelosť, finančnú závislosť alebo neschopnosť plniť záväzky žalovaného a neposkytol plnenie, ktorého majetková hodnota je vzhľadom na vzájomné plnenie v hrubom nepomere. Preto dojednania v úverových podmienkach v Hlave 6 § 9, § 7 nie sú neplatnými zmluvnými dojednaniami. Poukázal na rozhodovaciu prax súdov v obdobných veciach a to uznesenie Krajského súdu v Banskej Bystrici sp.zn. 15Co/38/2011. Navrhol z uvedených dôvodov rozsudok súdu prvej inštancie zrušiť, vec mu vrátiť na ďalšie konanie, nakoľko sa domnieva, že v danom prípade súd presiahol oprávnenie ex offo posudzovať neprijateľné podmienky v spotrebiteľských zmluvách, zo strany žalobcu neprišlo k zmene žaloby, z priebehu súdneho konania je zrejmé, že súd účastníkov neoboznámil s možným posúdením neprijateľnosti podmienok, súd tak rozhodoval nad rámec žalobného návrhu a tým mu odňal možnosť vyjadriť sa k neprijateľnosti podmienok. 3. Krajský súd v Trnave ako súd odvolací po zistení, že odvolanie podala včas oprávnená osoba - strana sporu (§ 359 a § 362 ods. 1 CSP) proti rozhodnutiu, proti ktorému je tento opravný prostriedok prípustný (§ 355 ods. 1 CSP), postupom bez nariadenia odvolacieho pojednávania preskúmal napadnutý rozsudok ako aj konanie mu predchádzajúce v medziach daných rozsahom a dôvodmi odvolania (§ 379, § 380 CSP) a dospel k záveru, že odvolanie žalobcu nie je dôvodné, pretože napadnutý rozsudok súdu prvej inštancie je vecne správny. 4. Predmetom konania vedeného na prvoinštančnom súde pod sp.zn. 5C/413/2014 je určenie povinnosti žalovanému zaplatiť žalobcovi istinu 2.096,20 eur s príslušenstvom, titulom nedoplatku z úverovej zmluvy o poskytnutí revolvingového úveru a vydaní a používaní platobnej karty uzavretej dňa 12.07.2002. 5. Predmetom odvolacieho konania je preskúmanie správnosti postupu a rozhodnutia súdu prvej inštancie, ktorým bola žaloba žalobcu v celom rozsahu zamietnutá a zároveň určená neprijateľnosť zmluvných podmienok dojednaných vo všeobecných zmluvných podmienkach spoločnosti Home Credit Slovakia a.s. v Hlave 6 § 7, § 9. 6. Odvolací súd po preskúmaní napadnutého rozsudku ako aj celého obsahu spisového materiálu dospel k záveru, že súd prvej inštancie po vykonanom dokazovaní potrebnom na vyhlásenie rozsudku dospel k správnym skutkovým zisteniam a vec i správne právne posúdil. Pretože odvolací súd preberá súdom prvej inštancie zistený skutkový stav, pokiaľ ide o skutočnosti právne rozhodné pre posúdenie odvolateľom tvrdených skutočností, pričom i podľa odvolacieho súdu dospel súd prvej inštancie k správnym skutkovým zisteniam a pretože zdieľa jeho právny záver s poukazom na ustanovenie § 387 ods. 2 CSP ako odvolací súd odkazuje na odôvodnenie písomného vyhotovenia preskúmavaného rozsudku. Odvolací súd nenachádza dôvod, pre ktorý by sa mal od záverov prvoinštančného súdu odchýliť a preto nemôže dať za pravdu odvolateľovi, ktorý v odvolaní neuviedol žiadne relevantné skutočnosti, ktoré by boli spôsobilé privodiť zmenu napadnutého rozsudku. Súd prvého stupňa správne skúmal vzhľadom k tomu, že v danom prípade sa jednalo o spotrebiteľský úver, náležitosti zmluvy o spotrebiteľskom úvere, správne vyhodnotil poskytnutý úver ako bezúročný a bez poplatkov, keďže zmluva neobsahovala údaj o RPMN( §4 ods.2 zák. č. 258/2001 Z.z. účinného v čase uzavretia zmluvy) a tiež zmluva neobsahovala údaj o úroku, preto v zmysle ust. § 4 ods. 5 uvedeného zákona nemožno od žalovaného požadovať zaplatenie úroku. V dôsledku toho, následne, keďže žalovaný zaplatil na poskytnutom úvere vyššiu sumu, aká mu bola poskytnutá, návrh zamietol. Správne súd prvej inštancie určil aj neprijateľnosť zmluvných dojednaní vo všeobecných zmluvných podmienkach spoločnosti Home Credit Slovakia, a.s. ohľadne poplatku za poskytované služby (Hlava 6 § 7) a úroku z poskytnutého úveru (Hlava 6 § 9). Pokiaľ sa týka namietanej skutočnosti, že žalobcovi bola odňatá možnosť konať nakoľko ho súd neoboznámil s možným posúdením neprijateľnosti podmienok, odvolací súd má za to, že súd prvého stupňa procesne nepochybil, žalobca bol riadne predvolaný na pojednávanie, na ktoré sa nedostavil, ospravedlnil sa. Navyše žalobca je povinný preukázať všetky relevantné dôkazy ohľadne žalovanej pohľadávky a to, že sa súd zaoberal neprijateľnými zmluvnými podmienkami, nie je prekvapivé rozhodnutie aj s prihliadnutím na ust. § 5b Zákona č. 250/2007 Z.z. o ochrane spotrebiteľa. Ak by sa bol žalobca dostavil na pojednávanie, bol by sa dozvedel čo považuje súd prvej inštancie v danej veci za preukázané, čo nie a ktoré skutočnosti považuje za právne rozhodné. Takže tým, že sa nedostavil na vytýčené súdne pojednávanie nemôže sa mať za to, že mu bola postupom súdu odňatá možnosť konať. 7. Vzhľadom k všetkým vyššie uvedeným skutočnostiam preto odvolací súd napadnutý rozsudok súdu prvej inštancie podľa § 387 ods. 1 CSP z dôvodu vecnej správnosti potvrdil. 8. O nároku na náhradu trov odvolacieho konania odvolací súd rozhodol podľa ustanovenia § 396 ods. 1 CSP v spojení s § 255 ods. 1 a § 262 ods. 1 CSP, nakoľko v odvolacom konaní bol v celom rozsahu úspešný žalovaný. 9. Uvedený rozsudok bol v senáte prijatý pomerom hlasov 3:0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 CSP). Dovolanie je podľa § 421 CSP prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne (§ 421 ods. 1 CSP). Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 ods. 2 CSP). Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvom pohľadávky a výška príslušenstva v čase začatia dovolacieho konania neprevyšuje sumu podľa písmen a) a b) (§ 422 ods. 1 CSP). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 ods. 2 CSP). Dovolanie len proti dôvodom rozhodnutia nie je prípustné (§ 423 CSP). Dovolanie môže podať strana, v ktorej neprospech bolo rozhodnutie vydané (§ 424 CSP). Dovolanie môže podať intervenient, ak spolu so stranou, na ktorej vystupoval, tvoril nerozlučné spoločenstvo podľa § 77 (§ 425 CSP). Prokurátor môže podať dovolanie, ak sa konanie začalo jeho žalobou alebo ak do konania vstúpil (§ 426 CSP). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 2 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1). Povinnosť podľa ods. 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 CSP). Rozsah, v akom sa rozhodnutie napáda, môže dovolateľ rozšíriť len do uplynutia lehoty na podanie dovolania (§ 430 CSP). Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení (§ 431 ods. 1 CSP). Dovolací dôvod sa vymedzí tak, že dovolateľ uvedie, v čom spočíva táto vada (§ 431 ods. 2 CSP). Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci (§ 432 ods. 1 CSP). Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 ods. 2 CSP). Dovolací dôvod nemožno vymedziť tak, že dovolateľ poukáže na svoje podania pred súdom prvej inštancie alebo pred odvolacím súdom (§ 433 CSP). Dovolacie dôvody možno meniť a dopĺňať len do uplynutia lehoty na podanie dovolania (§ 434 CSP). V dovolaní nemožno uplatňovať nové prostriedky procesného útoku a prostriedky procesnej obrany okrem skutočností a dôkazov na preukázanie prípustnosti a včasnosti podaného dovolania (§ 435 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2016:2214213101.1 (dáta aktuálne k 15. 11. 2026). Záväzné je znenie zverejnené súdom.




